LVT ปิด LV Europe S. A.หลังขาดทุนหนัก-เจรจาขายไม่สำเร็จ
LVT ปิด LV Europe S. A.หลังขาดทุนหนัก-เจรจาขายไม่สำเร็จ
21 ธ.ค. 2558

นายปัญญา กฤติยาวงศ์ กรรมการผู้จัดการ บริษัท แอล.วี.เทคโนโลยี จำกัด (มหาชน) หรือ LVT เปิดเผยว่า ในการประชุมคณะกรรมการบริษัทได้มีมติ ยกเลิกการอนุมัติจำหน่ายเงินลงทุนในบริษัท LV Europe S. A.ให้แก่บริษัท บีไอจี โกล จำกัด ทั้งนี้ เนื่องจากบริษัทไม่ประสบความสำเร็จในการเจรจากับผู้ซื้อ และอนุมัติปิดบริษัท LV Europe S. A. ซึ่งเป็นบริษัทย่อยของบริษัทฯ ที่ LVT ถือหุ้นในบริษัท LVE ร้อยละ 92.29
ธุรกิจของ LVE ให้บริการด้านวิศวกรรม โดยการออกแบบ พัฒนาและรับจ้างผลิตอุปกรณ์พร้อมทั้งติดตั้ง อุปกรณ์ต่างๆให้แก่ลูกค้าเพื่อเพิ่มผลผลิตด้วยการปรับปรุงประสิทธิภาพการทำงานของเครื่องจักรและประหยัดพลังงานมากขึ้น ตั้งอยู่ในประเทศฝรั่งเศส
บริษัทฯ ได้ลงทุนใน LVE ตั้งแต่ ปี 2546 โดยมีเงินลงทุนในบริษัทย่อยนี้เป็นเงินจำนวนประมาณ 258,412 ยูโร (258,412 หุ้นมูลค่าหุ้นละ 1 ยูโร) ซึ่งมีวัตถุประสงค์ในการร่วมลงทุน เพื่อการขยายตลาดและฐานลูกค้าไปยังภูมิภาคยุโรปแต่เนื่องจากผลประกอบการของ LVE ไม่เป็นไปตามเป้าหมายที่บริษัทฯกำหนดโดยมีผลประกอบการขาดทุนอย่างต่อเนื่อง ถึงแม้ LVE ได้หยุดการดำเนินกิจการมาตั้งแต่ปี 2553 แต่ยังมีค่าใช้จ่ายคงที่อยู่ เช่น ค่าเช่าสำนักงาน ค่าสอบบัญชี ค่าจัดทำบัญชีจึงส่งผลให้งบการเงินยังคงสถานะขาดทุนเพิ่มขึ้นทุกปี รวมทั้ง LVE ได้จัดส่งงบการเงินมาให้บริษัทฯ เพื่อใช้ประกอบการจัดทำงบการเงินรวมของบริษัทฯ เป็นไปอย่างล่าช้า ซึ่งส่งผลให้บริษัทฯจัดทำและนำส่งงบการเงินล่าช้ากว่าระยะเวลาที่ ก.ล.ต. กำหนด
ดังนั้น การแก้ปัญหาดังกล่าว เพื่อให้เกิดประโยชน์สูงสุดแก่บริษัทฯ จึงเห็นสมควรปิดบริษัท LVE และการปิดบริษัท LVE มิได้มีผลกระทบต่อการดำเนินงานของบริษัทฯ เนื่องจากบริษัทดังกล่าวไม่ได้ดำเนินกิจการมาตั้งแต่ปี 2553 แล้ว
               